<b>ומ"ש ויצא בן אשה ישראלית והוא בן איש מצרי.</b> הוא המצרי שהרגו משה בשם המפורש ועל כן כל הימים היה מגדף בתוך לבו ולא נודע בחוץ הדבר, וכל המחלל שם שמים בסתר נפרעים ממנו בגלוי <small>(אבות ד ה)</small> על כן סבב השם שיצא מאהלו בתוך בני ישראל כדי שתגלה רעתו בקהל כי כך המדה בחילול השם. ויכול להיות שלכך נאמר ויצא כי במשה נאמר ויצא משה אל אחיו <small>(שמות ב יא)</small> גם אני אצא לגדף, במשה נאמר <small>(שם ב יב)</small> ויפן כה וכה וירא כי אין איש ועשה בצנעה, אני אצא בתוך בני ישראל לעשות ברבים.


